Verovapaita ansiotuloja ovat toimeentulotuen ohella lapsilisä ja asumistuki.

Verovapaita ansiotuloja ovat toimeentulotuen ohella lapsilisä ja asumistuki. Yle

Nollatuloisten määrä nousi yli 5 000:lla. Heidän ansio- ja pääomatulonsa olivat pyöreä nolla viime vuonna. Työttömyyskorvaustakaan ei nostettu.

Tulomiljonäärien ohella Suomessa elää yli 50 000 kansalaista, joiden verotettavat ansio- ja pääomatulot olivat viime vuonna tasan nolla euroa. He eivät siis nostaneet edes työttömyyskorvausta tai eläkettä, sillä ne ovat veronalaisia tuloja.

Verottajan tilastojen mukaan nollatuloisia oli viime vuonna 55 942, kun 2013 heitä oli 50 542. Nollatuloisten määrä nousi siis yli 5 000:lla eli noin 10 prosentilla vuodesta 2013. Vuosina 2010–2012 nollatuloisten määrä oli 51 000–53 000.

– Arvioisin, että suurin osa nollatuloisista on toimeentulotuen saajia, sanoo ylitarkastaja Matti Luokkanen verohallinnosta.

Toimeentulotuen suuruus on tavallisesti muutama satanen kuussa. Luokkasen mukaan verovapaita ansiotuloja ovat toimeentulotuen ohella lapsilisä ja asumistuki. Verovapaita pääomatuloja ovat esimerkiksi osa osinkotuloista ja oman asunnon myynnistä saatu luovutusvoitto.

– Marjojen poimiminen on verovapaata, kun taas pullojen keräämisestä saadut tulot pitäisi ilmoittaa veronalaisena ansiotulona, Luokkanen kertoo.

Verovelvollisia on Suomessa päälle viisi miljoonaa.